**SAJTÓANYAG**

**Magyar Nemzeti Múzeum**

**KŐ/PAPÍR/FRESKÓ**

**Megmentett műkincsek 2019**

**A Magyar Képzőművészeti Egyetem restaurátorhallgatóinak diplomamunkáit felsorakoztató kiállítás fő üzenete évről-évre azonos, azonban a bemutatott műtárgyak – a képzés jellegéből adódóan – nagyon változatosak és alkalmanként különbözőek. Az idei tárlat címe az anyagok sokféleségére utal. És a sor folytatható: üveg, porcelán, ezüst, mészkő, celluloid, papírmasé, acél, tempera, csont, akrilfesték, korall, selyembársony, kovácsoltvas, farostlemez, rozmáragyar és különféle drágakövek… ezek mind felfedezhetőek a kiállítótérben.**

A 2011-ben indult Megmentett műkincsek kiállítássorozat idei tárlatán olyan műtárgy-különlegességek is megismerhetőek, mint **a Szépművészeti Múzeum 1500 körülre datált, nagyméretű freskói** vagy az Iparművészeti Múzeum által őrzött, **az Esterházy-kincsárba tartozó, drágakövekkel díszített pallos**. Restaurátorszemmel azonban ugyanennyire érdekes egy könyvkötőmester által készített **glóbuszasztal, egy kortárs grafika**, egy kivehetetlenül **sötét alak egy festett cégéren**, egy 129 elemből összeállított **kovácsoltvas lámpaszerkezet**.

A műtárgyak közvetlen közelében fontosabbá válik a *felfedezni a* részleteket: vajon miért jelenik meg egy celluloiddal borított papírvirág egy 19. századi csontfaragású ikonon? Vagy *feltárni*, hogy hogyan készült gipsz és papírmasé rétegzésével egy oktatási szemléltetőeszköz az 1950-es években. *Kikövetkeztetni*, hogy mikor melyik műtárgyalkotó anyag járulhatott hozzá egy-egy károsodás kialakulásához, *felmérni*, hogy van-e olyan alapozásréteg egy átfestés alatt, amely feláldozható annak érdekében, hogy mindkét kép (alsó és felső) is megmaradhasson az utókornak… Nem kisebb feladat *megtervezni* egy kétrétegű üveg hiányának kiegészítését, mint *eldönteni*, hogy a korábbi szakszerűtlen beavatkozások közül mit miért szükséges megtartani.

A kiállítás a felfedezésről, megismerésről szól. Láttatja, hogy a restaurátorok nem csupán művészek, jó kezű szakiparosok, hiszen egyre fontosabb, hogy tudományos ismeretanyag is társul az amúgy magas színvonalon kivitelezett munkákhoz, amelyben a művészi szándékkal nagyon óvatosan kell bánni. A műtárgyakon végzett beavatkozások nem lehetnek ötletszerűek, a kreativitásra való igényt a tervezésbe, a kísérletezésbe kell átirányítani. **U. Nagy Gábor** Ybl-díjas építész, a kiállítás megnyitóvendégének gondolatait idézve: *„a tervezés nem kitalálás, hanem megismerés”.* Ahogy ez a gondolat igaz az építészeti tervezésre, ugyanúgy igaz a restaurálásra is. A konzerválási-restaurálási beavatkozások tervezésének alapja nem kitalálás, hanem a megismerés, a kutatás, a mérlegelés, a kísérletezés, a tapasztalat és emellett a felelősség is.

A Nemzeti Múzeum Pulszky-termébe lépve egy különleges szakma titokzatossága bontakozik ki az érdeklődők előtt. Hagyomány, hogy a kiállított tárgyak mellett elhelyezett ismertető tablók végigkísérik a látogatót a restaurálás teljes folyamatán, így érzékelhetővé válik a restaurátori feladatok összetettsége. A történeti kutatás, az anyag- és készítéstechnikai vizsgálatok tudományos háttere, a kiemelkedően fontos döntéshozatalok, etikai dilemmák, valamint a munkafolyamatok során végzett beavatkozások is feltárulnak. Emellett manapság a restaurátorok már többféle lehetőséget is kihasználnak az ismeretátadásra, a kiállításban így mozgókép is bemutatja az egy-egy érdekesebb munkafolyamatot, valamint digitális rekonstrukciók is láthatók, elősegítve olyan műtárgyak értelmezését, amelyek töredékesen maradtak fenn, mint a színes habán kályhacsempék, vagy elvesztették egykori színeiket, mint a Szentháromság mészkőszobor.

A kiállítás kurátora: Zsámbéki Anna

fa-bútor restaurátor, a Magyar Nemzeti Múzeum Országos Restaurátor és Restaurátorképző Központ főosztályvezetője

**A kiállítás 2019. szeptember 1-ig látogatható a Magyar Nemzeti Múzeum Pulszky-termében.**

*További információ:*

*Berényi Marianna – berenyi.marianna@hnm.hu, +36 30 788 7552*

*Szily Marianna – szily.marianna@hnm.hu, +36 30 479 7263*

*www.mnm.hu, www.facebook.com/nemzetimuzeum*